APSTIPRINĀTS

ar Sabiedrisko elektronisko plašsaziņas līdzekļu padomes

2025. gada 10. aprīļa lēmumu Nr. 19/1-1

**Valsts SIA “Latvijas Sabiedriskais medijs” sabiedriskā pasūtījuma pārkompensācijas izvērtēšanas metodoloģija**

# VISPĀRĪGIE NOTEIKUMI

1. Valsts SIA “Latvijas Sabiedriskais medijs” sabiedriskā pasūtījuma pārkompensācijas izvērtēšanas metodoloģija (turpmāk – Metodoloģija) ir Sabiedrisko elektronisko plašsaziņas līdzekļu padomes (turpmāk – Padome) apstiprināta un nosaka valsts SIA “Latvijas Sabiedriskais medijs” (turpmāk – Latvijas Sabiedriskais medijs) kontroles procesa ietvaru un pamatelementus sabiedriskā pasūtījuma pārkompensācijas noteikšanai, novēršanai un nepamatoti saņemtā valsts atbalsta atgūšanai.
2. Metodoloģija ir izstrādāta, ievērojot Eiropas Komisijas 2009. gada 27. oktobra paziņojumu Nr. 2009/C 257/01 “Par valsts atbalsta noteikumu piemērošanu sabiedriskajai apraidei” (turpmāk – EK paziņojums), Sabiedrisko elektronisko plašsaziņas līdzekļu un to pārvaldības likumu (turpmāk – SEPLPL), Komercdarbības atbalsta kontroles likumu (turpmāk – KAKL), likumu “Par budžetu un finanšu vadību” u.c. normatīvos aktus.

# PĀRKOMPENSĀCIJAS METODOLOĢIJAS PAMATELEMENTI

* 1. **Finanšu darījumu atsevišķa uzskaite**
1. Lai mazinātu šķērssubsidēšanas risku komercdarbības pakalpojumu sniegšanā un to, ka piešķirtais valsts atbalsts sniedz labumu citām Latvijas Sabiedriskā medija darbībām, kas nav saistītas ar sabiedriskā pasūtījuma nodrošināšanu, Latvijas Sabiedriskajam medijam jānodrošina atsevišķa finanšu darījumu uzskaite starp sabiedriskā pasūtījuma uzdevumu izpildes saistītajām izmaksām un citām Latvijas Sabiedriskā medija saimnieciskās darbības (komercdarbības) izmaksām.
2. Komercdarbības izmaksām jābūt uzskaitītām atsevišķās izdevumu pozīcijās ar identificējamām metodēm, pēc kādām izmaksas un ieņēmumi tiek piešķirti vai sadalīti starp dažādām darbībām. Izmaksu nodalīšanas metožu apraksts Latvijas Sabiedriskajam medijam jāparedz tā grāmatvedības uzskaites politikā. Izmaksas, kuras iespējams attiecināt pie sabiedriskā pasūtījuma uzdevumu izpildes un komercdarbības izpildes, samērīgi jāizdala pa noteiktajiem darbību veidiem. Gadījumos, kad specifiskus resursus var attiecināt gan komercdarbības, gan sabiedriskā pasūtījuma izpildei, saistītās izmaksas ir jāattiecina, sekojot izmaksu raksturojumam. Specifisku resursu, kuru izmaksas ir attiecināmas sabiedriskā pasūtījuma izpildei, bet vienlaicīgi sniedz labumu komercdarbībai, var pilnībā attiecināt pie sabiedriskā pasūtījuma izpildes.
	1. **Kompensācijas apjoms**
3. Valsts kompensācija jeb valsts atbalsts nedrīkst pārsniegt Latvijas Sabiedriskā medija sabiedriskā pasūtījuma ietvaros veicamo uzdevumu neto izmaksas, ņemot vērā arī citus tiešos vai netiešos ieņēmumus, kas radušies Latvijas Sabiedriskā medija sabiedriskā pasūtījuma uzdevumu izpildes rezultātā.
4. Kompensācijas apjoms tiek noteikts, balstoties uz izmaksām, kas rodas, nodrošinot sabiedrisko pasūtījumu, ņemot vērā arī ar Latvijas Sabiedriskā medija komercdarbību saistītās izmaksas un ieņēmumus, un to ietekmi uz kompensācijas apjomu, tai skaitā peļņu, kas jāizmanto sabiedriskā pasūtījuma izpildē.

* 1. **Priekšnosacījumi pārkompensācijas paturēšanai**
1. Atbilstoši EK paziņojuma nosacījumiem pārkompensācija nav nepieciešama un ir uzskatāma par nelikumīgu valsts atbalstu, kas bez kavēšanās Latvijas Sabiedriskajam medijam ir jāatgriež valstij jeb atbalsta sniedzējam.
2. Uzkrājumu jeb budžeta rezerves veidošana no valsts atbalsta nav pieļaujama, ņemot vērā, ka Latvijas Sabiedriskajam medijam sabiedriskā pasūtījuma izpildei piešķirtos valsts budžeta līdzekļus ir jāizlieto, ievērojot likuma “Par budžetu un finanšu vadību” prasības, kā arī gadskārtējā valsts budžeta likumā noteiktos administratīvi - tehniskos budžeta izpildes nosacījumus un elastības mehānismus. Gadskārtējā valsts budžeta likumā noteiktais finansējums ir izlietojams tajā periodā un tam mērķim, kuram tas ir plānots. Budžeta rezerve var tikt veidota no komercdarbības ietvaros gūtajiem ieņēmumiem jeb pašu ieņēmumiem un saimnieciskās darbības rezultātā gūtās peļņas, kas Latvijas Sabiedriskajam medijam jāizmanto sabiedriskā pasūtījuma izpildei.
3. Pašu ieņēmumu uzkrājumi līdz 10 procentiem no Latvijas Sabiedriskā medija sabiedriskā pasūtījuma uzdevumu gada budžetā paredzētajiem izdevumiem var tikt uzskatīti par vajadzīgiem, lai novērstu izmaksu un ieņēmumu svārstību ietekmi.
4. Izņēmuma kārtā ar pienācīgu pamatojumu un Padomes atļauju Latvijas Sabiedriskais medijs var veidot uzkrājumus no pašu ieņēmumiem, kuru apjoms pārsniedz 10 procentus no Latvijas Sabiedriskā medija gada budžeta izdevumiem, pieļaujot, ka šī pārkompensācija jau iepriekš ir īpaši un saistošā veidā paredzēta lieliem ārkārtas izdevumiem, kuri nepieciešami sabiedriskā pasūtījuma uzdevumu izpildei. Šādas skaidri paredzētas pārmērīgas kompensācijas izmantošana ir ierobežota arī laika ziņā atkarībā no tās mērķa.
5. Ja Latvijas Sabiedriskā medija pašu ieņēmumu uzkrājumu apjoms regulāri pārsniedz 10 procentus no Latvijas Sabiedriskā medija gada budžeta izdevumiem, Padome pārskata, vai finansējuma līmenis ir pielāgots Latvijas Sabiedriskā medija finanšu vajadzībām.
6. Konstatējot pārkompensāciju, Padome izvērtē situāciju un lemj par turpmāko rīcību, paredzot valsts atbalsta daļas, kas pārsniedz neto izmaksas, atmaksu valsts budžetā.
	1. **Tirgus principu ievērošana komercdarbībā**
7. Latvijas Sabiedriskajam medijam ir jāievēro tirgus principi, veicot komercdarbību un pamatprincipi attiecībā uz ieguldījumiem citos uzņēmumos, tai skaitā, jāievēro nesaistīto uzņēmumu darījuma princips, komerciālos ieguldījumus veicot saskaņā ar tirgus ekonomikas ieguldītāja principu un izvairoties no konkurences apdraudēšanas veicināšanas, ņemot vērā Latvijas Sabiedriskā medija priekšrocību no saņemtā valsts atbalsta.
8. Nav atļauts veikt pret konkurenci vērstas darbības, kā cenu samazināšana zem tirgū atbilstoša līmeņa. Atbilstoši SEPLPL Latvijas Sabiedriskā medija ieguldīšanas darījumiem jābūt veiktiem saskaņā ar tirgus principiem.
9. Ar Padomes atļauju Latvijas Sabiedriskajam medijam ir tiesības dibināt ar sabiedriskā pasūtījuma izpildi nesaistītas komercsabiedrības, kā arī tirgot šo komercsabiedrību kapitāla daļas finanšu tirgos. Izpildot atļautās ieguldīšanas rīcības, Latvijas Sabiedriskajam medijam jāpārliecinās, ka netiek apdraudēta sabiedriskā pasūtījuma ietvaros sniegto pakalpojumu kvalitāte. Ieguldīšanas atļaujas saņemšanas gadījumā netiek piemērots Publiskas personas kapitāla daļu un kapitālsabiedrību pārvaldības likuma 5. panta otrās daļas noteikums par publiskās personas augstākās lēmējinstitūcijas iesaisti katrā no ieguldīšanas darbību veiktajiem lēmumiem.
10. Padome ir atbildīga izvērtēt Latvijas Sabiedriskā medija tirgus principu ievērošanu un ar to saistītās iespējamās sūdzības, kuras varētu tikt vērstas pret Latvijas Sabiedrisko mediju.
	1. **Kontroles mehānismi**
11. Lai noteiktu, vai Latvijas Sabiedriskajam medijam netiek piešķirta pārmērīga kompensācija un lai novērstu šķērssubsidēšanas iespējamību, Padome ikgadēji kontrolē sabiedriskā pasūtījuma izpildei piešķirtā valsts budžeta dotācijas finansējuma (valsts atbalsts) un Latvijas Sabiedriskā medija pašu ieņēmumu izlietojumu un darbības rezultatīvos rādītājus atbilstoši Sabiedriskā pasūtījuma izstrādes, uzskaites un izpildes uzraudzības kārtības nolikumā un Sabiedriskā pasūtījuma finanšu līdzekļu izlietojuma uzraudzības kārtībā noteiktajam, tai skaitā Latvijas Sabiedriskajam medijam aizpildot pielikumu “Pārkompensācijas metodika un testa rezultāti”, savukārt reizi trijos gados Padome veic padziļinātu Latvijas Sabiedriskā medija vidēja termiņa darbības stratēģijas izpildes un finansiālās situācijas izvērtējumu. Padome izvērtējuma veikšanai var piesaistīt ārēju, neatkarīgu ekspertu.
12. Padome, balstoties uz Latvijas Sabiedriskā medija auditētās gada pārskatu informācijas, ikgadēji fiksē sabiedriskā pasūtījuma izpildei piešķirtā valsts budžeta dotācijas finansējuma un Latvijas Sabiedriskā medija pašu ieņēmumu izlietojumu, un Latvijas Sabiedriskā medija saimnieciskās darbības rezultātā gūtās peļņas vai zaudējumu apmēru un to, vai tas radies sabiedriskā pasūtījuma vai Latvijas Sabiedriskā medija komercdarbības rezultātā.
13. Reizi trijos gados, balstoties uz padziļināto Latvijas Sabiedriskā medija vidēja termiņa darbības stratēģijas izpildes un finansiālās situācijas izvērtējumu, Padome nosaka, vai pašu ieņēmumu uzkrājumu apjoms pārsniedz 10 procentus no Latvijas Sabiedriskā medija gada budžeta izdevumiem un vai finansējuma līmenis ir pielāgots Latvijas Sabiedriskā medija finanšu vajadzībām atbilstoši Metodoloģijas 11. punktam.
14. Gadījumā, ja atbilstoši Metodoloģijas 19. punktam konstatē, ka Latvijas Sabiedriskā medija saņemtais finansējums pārsniedzis 10 procentus no sabiedriskā pasūtījuma izpildes gada budžeta izdevumiem, Padome var lemt par valsts atbalsta daļas, kas pārsniedz sabiedriskā pasūtījuma neto izmaksas un kas iepriekš uzkrājumu veidā nav ticis paredzēts lieliem ārkārtas izdevumiem, lai nodrošinātu sabiedriskā pasūtījuma izpildi, atmaksu valsts budžetā.
	1. **Samērīgas peļņas noteikšana**
15. Samērīga peļņa, kā kontroles procesa pamatelements sabiedriskā pasūtījuma pārkompensācijas noteikšanai, var tikt pielietota tad, ja Latvijas Sabiedriskais medijam izpildās nosacījums par ieguldītā kapitāla atlīdzināšanu valstij.
16. Samērīga peļņa tiek noteikta proporcionāli uzņēmuma pašu kapitāla proporcijai, kas iesaistīts sabiedriskā pasūtījuma nodrošināšanā, un ar to saistīto riska līmeni. To noteikt ir iespējams, izmantojot kapitāla rentabilitātes koeficientu, kas atbilst uzņēmuma riska līmenim un nozarei, vai citu rādītāju kā pašu kapitāla vidējo atdevi, ieguldītā kapitāla rentabilitātes koeficientu, peļņu no aktīviem vai apgrozījuma rentabilitātes rādītāju.
17. Viena no metodēm samērīgas peļņas līmeņa noteikšanā ir iekšējās atdeves koeficients (turpmāk – IRR), kas norāda uz iekšējo peļņas normu, ko uzņēmums gūst no ieguldītā kapitāla. Lai noteiktu, vai gūtā peļņa ir samērīga un atbilst riska līmenim, kas attiecas uz konkrēto uzņēmuma pārstāvēto nozari, sniegtā pakalpojuma veidu un kompensācijas jeb valsts atbalsta īpašībām – jānosaka vidēji svērtā kapitāla cena (turpmāk – WACC).

*Tabula “WACC aprēķina shēma”*

|  |
| --- |
| **WACC aprēķins**  |
| **Pieņēmumi** |  | **Pēc nodokļiem** |
| Nozares vidējais beta koeficients pirms korekcijas saistībā ar aizņemtā kapitāla izmantošanu (angļu val.: *unlevered beta*) |  |  |
| Saistības pret pašu kapitālu rādītājs  |  |  |
| **Koriģētais nozares vidējais beta koeficients (angļu val.: *selected relevered beta*)** |  |  |
| Bez riska likme |  |  |
| Pašu kapitāla riska uzcenojums  |  |  |
| Izmēra koeficients |  |  |
| **Pašu kapitāla cena** |  |  |
| **Aizņemtā kapitāla cena** |  |  |
| **WACC** | **Svars/proporcija** | **WACC** |
| Pašu kapitāla cena |  |  |
| Aizņemtā kapitāla cena |  |  |
| **WACC perioda sākumā**  |  |  |

1. WACC koeficienta noteikšana:
* definē salīdzināmo uzņēmumu kopu – uzņēmumi, kas strādā tajā pašā nozarē, sniedz līdzīgus pakalpojumus, ienākumi ir salīdzināmos apmēros;
* salīdzināmajiem uzņēmumiem nosaka nozares vidējo beta koeficientu pirms korekcijas saistībā ar aizņemtā kapitāla izmantošanu (angļu val. – *unlevered beta*) un saistību attiecību pret pašu kapitālu (angļu val. – *debt to equity ratio*);
* izmantojot nozares vidējo beta koeficientu pirms korekcijas saistībā ar aizņemtā kapitāla izmantošanu un saistību attiecību pret pašu kapitālu un nacionāli piemēroto uzņēmumu ienākumu nodokli, iegūst koriģēto nozares vidējo beta koeficientu;
* lai noteiktu pašu kapitāla cenu, nepieciešams iegūt bez riska likmi un riska uzcenojumu. Pašu kapitāla cenas noteikšanas procesā iespējams izmantot uzņēmumu izmēra koeficientu, kas ņem vērā uzņēmuma izmēru un citu salīdzināmo uzņēmumu izmēru un pielāgo pašu kapitālu;
* nosaka, kāda ir uzņēmuma aizņemtā kapitāla vidēja cena (procentu likmes aizņemtajam kapitālam);
* nosaka uzņēmuma pašu kapitāla un aizņemtā kapitāla proporciju. Šī proporcija tiek reizināta ar iegūto nozares pašu kapitāla cenu un uzņēmuma aizņemtā kapitāla cenu, rezultātā iegūstot WACC koeficientu.

*Pielikums “Terminu/pieņēmumu skaidrojums un pielietojums”*

|  |
| --- |
| **Ieņēmumi** |
| **Sabiedriskais pasūtījums** |
| **Termins** | **Skaidrojums** |
| Valsts kompensācija (valsts atbalsts/valsts budžeta dotācija) | Finansējums, kas tiek piešķirts Latvijas Sabiedriskajam medijam sabiedriskā pasūtījuma īstenošanai. |
| Pārkompensācija | Saņemtā valsts kompensācija, kas pārsniedz sabiedriskā pasūtījuma neto izmaksas. |
| Nepieciešamā kompensācija | Naudas summa, kas ir vienāda ar sabiedriskā pasūtījuma neto izmaksu apmēru. |
| **Komercdarbība** |
| **Termins** | **Skaidrojums** |
| Ieņēmumi no komercdarbības (pašu ieņēmumi) | Ieņēmumi no citas Latvijas Sabiedriskā medija saimnieciskās darbības, kas nav tieši saistīta ar sabiedriskā pasūtījuma īstenošanu. |
| Peļņa no komercdarbības (pašu ieņēmumi) | Naudas summa, kas veidojas no komercdarbības ieņēmumu un izmaksu starpības.  |
| **Izdevumi** |
| **Sabiedriskais pasūtījums** |
| **Termins** | **Skaidrojums** |
| Tiešās izmaksas no sabiedriskā pasūtījuma izpildes | Izmaksas, kas ir saistītas tikai ar Latvijas Sabiedriskā medija sabiedriskā pasūtījuma izpildi. |
| Netiešās izmaksas | Izmaksas, kuras nevar tieši attiecināt uz konkrētu darbības veidu un var tikt saistītas gan ar sabiedriskā pasūtījuma īstenošanu, gan komercdarbības realizēšanu. |
| Sabiedriskā pasūtījuma neto izmaksas | Sabiedriskā pasūtījuma izpildes izmaksu summa, kuru attiecina pret valsts kompensāciju, no sabiedriskā pasūtījuma izpildes kopējiem izdevumiem atņemot komercdarbības peļņu. |
| **Komercdarbība** |
| **Termins** | **Skaidrojums** |
| Tiešās izmaksas no komercdarbības | Izmaksas, kas ir saistītas tikai ar Latvijas Sabiedriskā medija komercdarbības veikšanu. |
| Netiešās izmaksas | Izmaksas, kuras nevar tieši attiecināt uz konkrētu darbības veidu – var tikt saistītas gan ar sabiedriskā pasūtījuma īstenošanu, gan komercdarbības realizēšanu. |

Pieņēmumu pielietojums pielikumā “Pārkompensācijas metodika un testa rezultāti”:

1. Pārkompensācijas testa aprēķina pamatā tiek noskaidrota Latvijas Sabiedriskā medija komercdarbības peļņa (ieņēmumu un izmaksu starpība).
2. Tiek saskaitītas kopējās sabiedriskā pasūtījuma izpildes izmaksas (produkcijas pašizmaksa, pārdošanas izmaksas, administrācijas izmaksas, pārējās saimnieciskās darbības izmaksas u.c. izmaksas) un atņemti ieņēmumi no sabiedriskā pasūtījuma, kas nav valsts piešķirtais atbalsts (valsts budžeta dotācija), iegūstot sabiedriskā pasūtījuma izpildes neto izmaksas (bez valsts budžeta dotācijas).
3. Ņemot vērā, ka saskaņā ar SEPLPL Latvijas Sabiedriskā medija peļņa no komercdarbības tiek izmantota sabiedriskā pasūtījuma izpildei, sabiedriskā pasūtījuma neto izmaksas jeb teorētiski nepieciešamais dotācijas apjoms tiek aprēķināts kā starpība starp komercdarbības peļņu noteiktajā pārskata gadā un sabiedriskā pasūtījuma īstenošanas izmaksām.
4. Tiek salīdzināta saņemtā valsts budžeta dotācija noteiktajā pārskata gadā un 3. punktā aprēķinātās sabiedriskā pasūtījuma neto izmaksas.